CELEX: 32015D2225
Language: el
Date: 2015-11-30 00:00:00
Title: Απόφαση (ΕΕ) 2015/2225 της Επιτροπής, της 30ής Νοεμβρίου 2015, για την τροποποίηση των αποφάσεων 2005/734/ΕΚ, 2006/415/ΕΚ και 2007/25/ΕΚ, καθώς και της εκτελεστικής απόφασης 2013/657/ΕΕ όσον αφορά την περίοδο εφαρμογής τους [κοινοποιηθείσα υπό τον αριθμό C(2015) 8335] (Κείμενο που παρουσιάζει ενδιαφέρον για τον ΕΟΧ)

2.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 316/14
            
         ΑΠΌΦΑΣΗ (ΕΕ) 2015/2225 ΤΗΣ ΕΠΙΤΡΟΠΉΣ
   της 30ής Νοεμβρίου 2015
   για την τροποποίηση των αποφάσεων 2005/734/ΕΚ, 2006/415/ΕΚ και 2007/25/ΕΚ, καθώς και της εκτελεστικής απόφασης 2013/657/ΕΕ όσον αφορά την περίοδο εφαρμογής τους
   
      
         [κοινοποιηθείσα υπό τον αριθμό C(2015) 8335]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
   Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
   Έχοντας υπόψη την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ (3), και ιδίως το άρθρο 18 παράγραφοι 1 και 7,
   Έχοντας υπόψη την οδηγία 97/78/ΕΚ του Συμβουλίου, της 18ης Δεκεμβρίου 1997, για καθορισμό των αρχών οργάνωσης των κτηνιατρικών ελέγχων των προϊόντων που εισάγονται στην Κοινότητα από τρίτες χώρες (4), και ιδίως το άρθρο 22 παράγραφοι 1 και 6,
   Έχοντας υπόψη την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (5), και ιδίως το άρθρο 63 παράγραφος 3,
   Έχοντας υπόψη τον κανονισμό (ΕΕ) αριθ. 576/2013 του Ευρωπαϊκού Κοινοβουλίου και του Συμβουλίου, της 12ης Ιουνίου 2013, σχετικά με τις μη εμπορικού χαρακτήρα μετακινήσεις ζώων συντροφιάς και την κατάργηση του κανονισμού (ΕΚ) αριθ. 998/2003 (6), και ιδίως το άρθρο 36 παράγραφος 1,
   Εκτιμώντας τα ακόλουθα:
   
               (1)
            
            
               Οι αποφάσεις της Επιτροπής 2005/734/ΕΚ (7), 2006/415/ΕΚ (8) και 2007/25/ΕΚ (9) και η εκτελεστική απόφαση 2013/657/ΕΕ της Επιτροπής (10) θεσπίστηκαν λόγω της εμφάνισης κρουσμάτων υψηλής παθογονικότητας γρίπης των πτηνών του υποτύπου H5N1, με σκοπό την προστασία της υγείας των ζώων και των ανθρώπων στην Ένωση.
            
         
               (2)
            
            
               Η απόφαση 2005/734/ΕΚ θεσπίζει μέτρα βιοασφάλειας [βιοπροστασίας] με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών του υποτύπου H5N1 από τα άγρια πτηνά στα πουλερικά και σε άλλα πτηνά σε αιχμαλωσία, ενώ προβλέπει ένα σύστημα έγκαιρης ανίχνευσης στις ιδιαίτερα ευπρόσβλητες περιοχές.
            
         
               (3)
            
            
               Η απόφαση 2006/415/ΕΚ καθορίζει ορισμένα μέτρα προστασίας που πρέπει να εφαρμόζονται σε περίπτωση κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά που βρίσκονται σε ένα κράτος μέλος, τα οποία μέτρα περιλαμβάνουν τον καθορισμό περιοχών Α και Β, έπειτα από εκδήλωση κρούσματος ή υποψίας κρούσματος της εν λόγω νόσου.
            
         
               (4)
            
            
               Η απόφαση 2007/25/ΕΚ αφορά ορισμένα μέτρα προστασίας τα οποία λαμβάνονται με αφορμή τη γρίπη των πτηνών υψηλής παθογονικότητας και τις μετακινήσεις πτηνών συντροφιάς που συνοδεύουν τον κάτοχό τους στην Ένωση.
            
         
               (5)
            
            
               Η εκτελεστική απόφαση 2013/657/ΕΕ ορίζει ότι, σε περίπτωση θετικών ευρημάτων γρίπης των πτηνών του υποτύπου H5N1 σε κάποιο άγριο πτηνό ή εστίας της εν λόγω νόσου σε πουλερικά στην Ελβετία, τα ενωσιακά μέτρα προστασίας που λαμβάνονται εφαρμόζονται μόνο σε εκείνα τα μέρη της εν λόγω τρίτης χώρας για τα οποία η αρμόδια αρχή της εφαρμόζει ισοδύναμα μέτρα προστασίας που προβλέπονται στην αποφάση 2006/415/ΕΚ και στην απόφαση 2006/563/ΕΚ της Επιτροπής (11).
            
         
               (6)
            
            
               Οι αποφάσεις 2005/734/ΕΚ, 2006/415/ΕΚ και 2007/25/ΕΚ, καθώς και η εκτελεστική απόφαση 2013/657/ΕΕ εφαρμόζονται έως την 31η Δεκεμβρίου 2015.
            
         
               (7)
            
            
               Από τα τέλη του 2014, σε οκτώ κράτη μέλη έχουν εκδηλωθεί μολύνσεις από τη γρίπη των πτηνών υψηλής παθογονικότητας του υποτύπου H5, συμπεριλαμβανομένου του H5N1, που πλήττουν τα πουλερικά και τα άγρια πτηνά. Ενώ η υψηλής παθογονικότητας γρίπη των πτηνών ήταν συνεχώς παρούσα ή εμφανιζόταν τακτικά σε μεγάλα τμήματα της Ασίας και της Αφρικής, η Βόρεια Αμερική γνώρισε μια άνευ προηγουμένου εκτεταμένη επιδημία. Επιδημιολογικές έρευνες καταδεικνύουν σαφώς ότι ο ιός έχει εισαχθεί σε σμήνη πουλερικών από άμεση ή έμμεση επαφή με άγρια πτηνά και από την πλευρική εξάπλωση της νόσου μεταξύ σμηνών πουλερικών. Επίσης, η Δυτική Αφρική, μετά από αρκετά έτη απαλλαγής από μόλυνση, καταπολεμά επί του παρόντος μια μαζική έξαρση της υψηλής παθογονικότητας γρίπης των πτηνών.
            
         
               (8)
            
            
               Η τρέχουσα επιδημιολογική κατάσταση, με αυξημένο αριθμό εστιών και μια διευρυμένη γεωγραφική διασπορά της υψηλής παθογονικότητας γρίπης των πτηνών του υποτύπου H5 και ιδίως του H5N1 σε σμήνη πουλερικών και άγριων πτηνών, εξακολουθεί να εγκυμονεί κινδύνους για την υγεία των ζώων και των ανθρώπων στην Ένωση.
            
         
               (9)
            
            
               Ως εκ τούτου, είναι σκόπιμο να συνεχιστεί ο μετριασμός των κινδύνων που εγκυμονεί η υψηλής παθογονικότητας γρίπη των πτηνών, με τη διατήρηση των μέτρων βιοπροστασίας, των συστημάτων έγκαιρης ανίχνευσης και ορισμένων μέτρων προστασίας όσον αφορά μελλοντικές εστίες της εν λόγω νόσου σε σμήνη πουλερικών στην Ένωση.
            
         
               (10)
            
            
               Δεδομένης της τρέχουσας επιδημιολογικής κατάστασης σε τρίτες χώρες, είναι εξίσου σημαντικό να διατηρηθούν τα μέτρα που έχουν στόχο την πρόληψη της πιθανής εισόδου της υψηλής παθογονικότητας γρίπης των πτηνών μέσω εισαγωγών προϊόντων πουλερικών και πτηνών συντροφιάς στην Ένωση.
            
         
               (11)
            
            
               Η περίοδος εφαρμογής των αποφάσεων 2005/734/ΕΚ, 2006/415/ΕΚ και 2007/25/ΕΚ, καθώς και της εκτελεστικής απόφασης 2013/657/ΕΕ θα πρέπει, συνεπώς, να παραταθεί έως τις 31 Δεκεμβρίου 2017.
            
         
               (12)
            
            
               Οι αποφάσεις 2005/734/ΕΚ, 2006/415/ΕΚ και 2007/25/ΕΚ, καθώς και η εκτελεστική απόφαση 2013/657/ΕΕ θα πρέπει, συνεπώς, να τροποποιηθούν αναλόγως.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 4 της απόφασης 2005/734/ΕΚ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2017».
   Άρθρο 2
   Στο άρθρο 12 της απόφασης 2006/415/ΕΚ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2017».
   Άρθρο 3
   Στο άρθρο 6 της απόφασης 2007/25/ΕΚ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2017».
   Άρθρο 4
   Στο άρθρο 4 της εκτελεστικής απόφασης 2013/657/ΕΕ, η ημερομηνία «31 Δεκεμβρίου 2015» αντικαθίσταται από την ημερομηνία «31 Δεκεμβρίου 2017».
   Άρθρο 5
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Νοεμβρίου 2015.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 395 της 30.12.1989, σ. 13.
   
      (2)  ΕΕ L 224 της 18.8.1990, σ. 29.
   
      (3)  ΕΕ L 268 της 24.9.1991, σ. 56.
   
      (4)  ΕΕ L 24 της 30.1.1998, σ. 9.
   
      (5)  ΕΕ L 10 της 14.1.2006, σ. 16.
   
      (6)  ΕΕ L 178 της 28.6.2013, σ. 1.
   
      (7)  Απόφαση 2005/734/ΕΚ της Επιτροπής, της 19ης Οκτωβρίου 2005, για τη θέσπιση μέτρων βιοασφάλειας με σκοπό τη μείωση του κινδύνου μετάδοσης της υψηλής παθογονικότητας γρίπης των πτηνών, που προκαλείται από τον υπότυπο H5N1 του ιού της γρίπης τύπου A, από τα άγρια πτηνά στα πουλερικά και σε άλλα πτηνά σε αιχμαλωσία, καθώς και για την πρόβλεψη συστήματος έγκαιρης ανίχνευσης στις ιδιαίτερα ευπρόσβλητες περιοχές (ΕΕ L 274 της 20.10.2005, σ. 105).
   
      (8)  Απόφαση 2006/415/ΕΚ της Επιτροπής, της 14ης Ιουνίου 2006, για τη λήψη ορισμένων μέτρων προστασίας λόγω της εμφάνισης κρουσμάτων γρίπης των πτηνών υψηλής παθογονικότητας του υποτύπου H5N1 σε πουλερικά στην Κοινότητα και για την κατάργηση της απόφασης 2006/135/ΕΚ (ΕΕ L 164 της 16.6.2006, σ. 51).
   
      (9)  Απόφαση 2007/25/ΕΚ της Επιτροπής, της 22ας Δεκεμβρίου 2006, για τη λήψη ορισμένων μέτρων προστασίας λόγω της γρίπης των πτηνών υψηλής παθογονικότητας και της μετακίνησης πτηνών συντροφιάς που συνοδεύουν τον κάτοχό τους στην Κοινότητα (ΕΕ L 8 της 13.1.2007, σ. 29).
   
      (10)  Εκτελεστική απόφαση 2013/675/ΕΕ της Επιτροπής, της 12ης Νοεμβρίου 2013, σχετικά με τη λήψη ορισμένων μέτρων προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε περίπτωση εμφάνισης εστίας την εν λόγω νόσου στην Ελβετία, και σχετικά με την κατάργηση της απόφασης 2009/494/ΕΚ (ΕΕ L 305 της 15.11.2013, σ. 19).
   
      (11)  Απόφαση 2006/563/ΕΚ της Επιτροπής, της 11ης Αυγούστου 2006, σχετικά με ορισμένα μέτρα προστασίας όσον αφορά την υψηλής παθογονικότητας γρίπη των πτηνών του υποτύπου H5N1 σε άγρια πτηνά στην Κοινότητα (ΕΕ L 222 της 15.8.2006, σ. 11).